З сямі гадзін раніцы і да позняга вечара працуе ў полі механізатар В.С. Богдан: на айчынным камбайне “Палессе” падбірае падвяленую траву – да 400 тон у дзень. – Няўстойлівае надвор’е ўносіць свае карэктывы ў ход касавіцы, аднак мы выкарыстоўваем кожную пагодлівую хвіліну, каб скасіць травы ў аптымальныя тэрміны, – гаворыць Вацлаў Станіслававіч. – Тэхніка не падводзіць. Безумоўна, дробныя паломкі здараюцца, але ўсе яны аператыўна выпраўляюцца прама ў полі. На камбайне “Палессе” падбіраць падвяленую траву камфортна: ён просты ў кіраванні, да таго ж у кабіне ўсталяваны кандыцыянер. Побач з Вацлавам Станіслававічам у полі працуе трактарыст Юрый Іванавіч Чашчэвік, які адвозіць зялёную масу да сянажных траншэй.